CELEX: 32019D0814
Language: mt
Date: 2019-05-17 00:00:00
Title: Deċiżjoni ta' Implimentazzjoni tal-Kunsill (UE) 2019/814 tas-17 ta' Mejju 2019 li tawtorizza lill-Italja tapplika, f'żoni ġeografiċi determinati, rati mnaqqsa ta' tassazzjoni fuq il-gażojl u l-gass likwifikat miż-żejt użati għal skopijiet ta' tisħin f'konformità mal-Artikolu 19 tad-Direttiva 2003/96/KE

21.5.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 133/20
               
            
         DEĊIŻJONI TA' IMPLIMENTAZZJONI TAL-KUNSILL (UE) 2019/814
         tas-17 ta' Mejju 2019
         li tawtorizza lill-Italja tapplika, f'żoni ġeografiċi determinati, rati mnaqqsa ta' tassazzjoni fuq il-gażojl u l-gass likwifikat miż-żejt użati għal skopijiet ta' tisħin f'konformità mal-Artikolu 19 tad-Direttiva 2003/96/KE
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2003/96/KE tas-27 ta' Ottubru 2003 li tirriforma l-istruttura tal-Komunità dwar tassazzjoni fuq prodotti ta' enerġija u elettriku (1), u b'mod partikolari l-Artikolu 19(1) tagħha,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Bis-saħħa tal-Artikolu 19(1) tad-Direttiva 2003/96/KE, l-Italja kienet awtorizzata tapplika f'ċerti żoni ġeografiċi partikolarment żvantaġġati rati mnaqqsa tad-dazju tas-sisa fuq il-gażojl u l-gass likwifikat miż-żejt (LPG) użati għat-tisħin. L-aħħar awtorizzazzjoni ngħatat sal-31 ta' Diċembru 2018 permezz tad-Deċiżjoni ta' Implimentazzjoni tal-Kunsill 2014/695/UE (2).
                  
               
                     (2)
                  
                  
                     B'ittra ddatata 31 ta' Ottubru 2018, l-awtoritajiet Taljani talbu awtorizzazzjoni biex japplikaw, f'ċerti żoni ġeografiċi partikolarment żvantaġġati, rati mnaqqsa ta' tassazzjoni fuq il-gażojl u l-LPG użati għal skopijiet ta' tisħin permezz ta' estensjoni tal-prattika segwita skont id-Deċiżjoni 2014/695/UE f'ċerti żoni, qabel ma dik id-Deċiżjoni tiskadi. L-awtoritajiet Taljani talbu l-awtorizzazzjoni għall-perjodu mill-1 ta' Jannar 2019 sal-31 ta' Diċembru 2024. Aktar tagħrif u kjarifiki ġew pprovduti mill-awtoritajiet Taljani fl-14 ta' Diċembru 2018.
                  
               
                     (3)
                  
                  
                     L-Italja għandha territorju li jvarja ħafna b'kundizzjonijiet klimatiċi u ġeografiċi varjabbli. L-Italja qieset il-partikolaritajiet tat-territorju tagħha u introduċiet rati mnaqqsa ta' tassazzjoni fuq il-gażojl u l-LPG bl-iskop li tpaċi parzjalment il-kostijiet sproporzjonatament għoljin tat-tisħin għar-residenti f'ċerti żoni ġeografiċi.
                  
               
                     (4)
                  
                  
                     Id-differenzjazzjoni fit-taxxa hija bbażata fuq kriterji oġġettivi u għandha l-għan li tqiegħed il-popolazzjoni taż-żoni eliġibbli fuq bażi aktar komparabbli mal-bqija tal-popolazzjoni Taljana permezz tat-tnaqqis tal-kostijiet sproporzjonalment għoljin tat-tisħin tagħhom, li huma dovuti għal kundizzjonijiet klimatiċi severi jew diffikultajiet fl-akkwist tal-fjuwil meta mqabbel mal-bqija tat-territorju Taljan.
                  
               
                     (5)
                  
                  
                     Ir-rati mnaqqsa ta' tassazzjoni huma applikabbli f'żoni ġeografiċi li jissodisfaw wieħed mill-kriterji li ġejjin: (a) l-aktar kundizzjonijiet klimatiċi severi fit-territorju Taljan, jiġifieri muniċipalitajiet li jaqgħu fiż-żona F kif definit fid-Digriet Presidenzjali Nru 412 tas-26 ta' Awwissu 1993 (3); (b) kundizzjonijiet klimatiċi severi flimkien ma' diffikultajiet fl-akkwist tal-fjuwil, jiġifieri muniċipalitajiet li jaqgħu fiż-żona E kif definit fid-digriet Presidenzjali Nru 412 tas-26 ta' Awwissu 1993; u (c) iżolament ġeografiku flimkien ma' akkwist tal-fjuwil għoli u diffiċli, jiġifieri l-gżira ta' Sardenja u l-gżejjer żgħar. Ir-rati mnaqqsa ta' tassazzjoni jenħtieġ li jiġu applikati biss sa meta jitlesta n-netwerk tal-gass naturali fil-muniċipalitajiet ikkonċernati.
                  
               
                     (6)
                  
                  
                     Il-miżura mitluba ġiet rieżaminata mill-Kummissjoni u nstab li ma tikkawżax distorsjoni tal-kompetizzjoni u lanqas ittellef il-funzjonament tas-suq intern, u ma titqiesx inkompatibbli mal-politika tal-Unjoni dwar l-ambjent, l-enerġija u t-trasport. Ir-rata mnaqqsa ta' tassazzjoni kemm għall-gażojl kif ukoll għal-LPG tibqa' ogħla mil-livelli minimi ta' tassazzjoni tal-UE stabbiliti fid-Direttiva 2003/96/KE u tkun ittaffi b'mod parzjali biss il-kostijiet addizzjonali għat-tisħin fiż-żoni ġeografiċi kkonċernati.
                  
               
                     (7)
                  
                  
                     Għalhekk jenħtieġ li l-Italja tkun awtorizzata, skont l-Artikolu 19(2) tad-Direttiva 2003/96/KE, tapplika, f'żoni ġeografiċi determinati, rati mnaqqsa ta' tassazzjoni fuq il-gażojl u l-LPG użati għal skopijiet ta' tisħin sal-31 ta' Diċembru 2024. Skont dik id-dispożizzjoni, kull awtorizzazzjoni mogħtija skont dak l-Artikolu għandha tkun strettament limitata fiż-żmien.
                  
               
                     (8)
                  
                  
                     Sabiex żoni ġeografiċi kkonċernati ikollhom livell suffiċjenti ta' ċertezza, jenħtieġ li l-awtorizzazzjoni tingħata għal perjodu ta' sitt snin. Madankollu, biex ma jiġux preġudikati żviluppi ġenerali futuri tal-qafas legali eżistenti, jixraq li jiġi stipulat li, jekk il-Kunsill, abbażi tal-Artikolu 113 tat-Trattat, jintroduċi sistema ġenerali modifikata għat-tassazzjoni tal-prodotti tal-enerġija li għalihom ma tkunx tista' tiġi adattata din l-awtorizzazzjoni, jenħtieġ li din id-Deċiżjoni tiskadi fid-data meta jibdew japplikaw ir-regoli ta' dik is-sistema modifikata.
                  
               
                     (9)
                  
                  
                     Sabiex jiġi żgurat li l-miżura tapplika mingħajr interruzzjoni fir-rigward tal-awtorizzazzjoni għall-applikazzjoni ta' rati mnaqqsa tad-dazju tas-sisa mogħtija bid-Deċiżjoni 2014/695/UE, li skadiet fil-31 ta' Diċembru 2018, ikun xieraq li din id-Deċiżjoni tapplika mill-1 ta' Jannar 2019.
                  
               
                     (10)
                  
                  
                     Din id-Deċiżjoni hija mingħajr preġudizzju għall-applikazzjoni tar-regoli tal-Unjoni dwar l-għajnuna mill-Istat,
                  
               ADOTTA DIN ID-DEĊIŻJONI:
         
            Artikolu 1
            
               1.   L-Italja hija b'dan awtorizzata tapplika rati mnaqqsa ta' tassazzjoni fuq il-gażojl u l-LPG użati għal skopijiet ta' tisħin fiż-żoni ġeografiċi żvantaġġati li ġejjin:
               
                           (a)
                        
                        
                           il-muniċipalitajiet li jaqgħu fiż-żona klimatika F kif stabbilit bid-Digriet Presidenzjali Nru 412 tas-26 ta' Awwissu 1993;
                        
                     
                           (b)
                        
                        
                           il-muniċipalitajiet li jaqgħu fiż-żona klimatika E kif stabbilit bid-Digriet Presidenzjali Nru 412 tas-26 ta' Awwissu 1993;
                        
                     
                           (c)
                        
                        
                           il-muniċipalitajiet ta' Sardenja u l-gżejjer żgħar, jiġifieri l-gżejjer Taljani kollha ħlief Sqallija.
                        
                     
            
               2.   Sabiex jiġi evitat kwalunkwe kumpens żejjed, it-tnaqqis ma għandux jeċċedi l-kostijiet addizzjonali tat-tisħin fiż-żoni kkonċernati. Fil-każ partikolari taż-żoni koperti bil-punt (c) tal-paragrafu 1, bħala konsegwenza, it-tnaqqis tat-taxxa ma għandux irendi l-prezz orħos mill-prezz tal-istess fjuwil fl-Italja kontinentali.
            
            
               3.   Ir-rata mnaqqsa għandha tkun konformi mar-rekwiżiti stabbiliti fid-Direttiva 2003/96/KE, u b'mod partikolari mal-livelli minimi ta' tassazzjoni stabbiliti fl-Artikolu 9 ta' dik id-Direttiva.
            
         
         
            Artikolu 2
            L-eliġibbiltà taż-żoni ġeografiċi msemmija fil-punti (b) u (c) tal-Artikolu 1(1) għandha tkun subordinata għan-nuqqas ta' disponibbiltà tan-netwerk tal-gass naturali fil-muniċipalitajiet ikkonċernati.
         
         
            Artikolu 3
            Din id-Deċiżjoni għandha tapplika mill-1 ta' Jannar 2019 sal-31 ta' Diċembru 2024.
            Madankollu, jekk il-Kunsill, abbażi tal-Artikolu 113 tat-Trattat, jintroduċi sistema ġenerali modifikata għat-tassazzjoni tal-prodotti tal-enerġija li għalihom l-awtorizzazzjoni mogħtija skont l-Artikolu 1 ta' din id-Deċiżjoni ma tkunx ġiet adattata, din id-Deċiżjoni għandha tiskadi fis-data meta jibdew japplikaw ir-regoli ta' dik is-sistema modifikata.
         
         
            Artikolu 4
            Din id-Deċiżjoni hija indirizzata lir-Repubblika Taljana.
         
         
            Magħmul fi Brussell, is-17 ta' Mejju 2019.
            
               
                  Għall-Kunsill
               
               
                  Il-President
               
               E.O. TEODOROVICI
            
         
         
            (1)  ĠU L 283, 31.10.2003, p. 51.
         
            (2)  Id-Deċiżjoni ta' Implimentazzjoni tal-Kunsill 2014/695/UE tad-29 ta' Settembru 2014 li tawtorizza lill-Italja sabiex tapplika, fiż-żoni ġeografiċi determinati, rati mnaqqsa ta' taxxa fuq il-gażojl u l-LPG użati għal skopijiet ta' tisħin f'konformità mal-Artikolu 19 tad-Direttiva 2003/96/KE (ĠU L 291, 7.10.2014, p. 16).
         
            (3)  Id-Digriet Presidenzjali Nru 412 tas-26 ta' Awwissu 1993 jaqsam it-territorju Taljan f'sitt żoni klimatiċi (A sa F). Il-klassifikazzjoni hija bbażata fuq l-unità “gradi kull jum” li tirrappreżenta l-ammont ta' jiem kull sena meta t-temperatura ta' barra ma tkunx it-temperatura ottimali ta' 20 °C u b'hekk ikun meħtieġ it-tisħin.